Verpleegpersoneel en Covid-19 - Solidariteit Wêreld LoopbaanSolidariteit Wêreld Loopbaan
Tuis › Artikels › Verpleegpersoneel en Covid-19
Verpleegpersoneel is tans in die voorste linies en nie almal van hulle praat graag oor hul gevoelens nie.
Volgens 'n arbeidsterapeut wat in provinsiale en privaat fasiliteite werk, is die blootstelling in hulle beroep nie so intens soos dié van voltydse hospitaalpersoneel nie. Dis egter nie noodwendig die vrees om met Covid-19-pasiënte te werk nie, maar eerder die frustrasies van die voorsorgmaatreëls. Die maskers en gesigskerms maak dit moeilik om op 'n emosionele vlak met pasiënte te kommunikeer, veral in 'n geestesgesondheidsomgewing. Daar word ook nie groepsterapie gedoen nie. Volgens haar baat pasiënte baie meer by groepsterapie. Personeel hou virtuele spanbousessies buite werkstyd net om emosies bietjie te lig. Verder sê sy, "moet elkeen maar net by die huis seker maak dat jy jou emmertjie volmaak!".
Volgens 'n verpleegster by 'n privaat hospitaal, is sy passievol oor haar werk. Dit is vervullend om daar te wees vir pasiënte in hierdie moeilike tyd, veral noudat geen besoektyd toegelaat word nie. Dis so onmenslik om iemand in sy/haar laaste dae van sy/haar familie te weerhou. Dit bly 'n uitdaging om met masker en bril en die volle persoonlike beskermingsuitrusting aan te werk, maar dis noodsaaklik. Sy sien dit as 'n voorreg om gesond genoeg te wees om nou in hierdie tyd te kan werk en so 'n verskil te kan maak.
Praktiese voorstelle om na jouself om te sien:
Gesondheidspersoneel kan gedurende hierdie tyd ondervind dat familielede hulle vermy omdat hulle vrees dat hulle blootgestel word aan die virus. Dit maak die reeds uitdagende situasie baie moeiliker.
Dit is belangrik om in kontak te bly, nou meer as ooit. Mense het sosiale interaksie nodig, maar gelukkig kan jy vandag op verskeie maniere soos Skype, WhatsApp-videocall ens. met familie en vriende in kontak bly. Dit is nou nie dieselfde as voor die inperking nie, maar kan dien as 'n tipe surrogaat.
Identifiseer en erken enige tekens van stres wat jy ondervind en hanteer dit op 'n effektiewe manier.
Wees op die uitkyk vir daardie rooi vlaggies soos:
moegheid wat meer as normaalweg die geval mag wees,
verlies aan eetlus,
jy onttrek jouself van familie en vriende (al kan julle nie nou fisies kuier nie),
skielike vlae van woede en
Vermy middels om jou te help om die situasie te hanteer, soos sigarette, alkohol en dwelms. Dit is nadelig vir jou geestelike en liggaamlike welstand.
Dit is normaal vir gesondheidswerkers om onder hierdie omstandighede te voel of hulle onder ekstra groot druk verkeer en ook te worstel met die onderliggende bekommernis dat hulle self aan die virus blootgestel word.
Eet gesond, oefen, bly in roetine, kyk na jouself.
· Dit is moeilike tye vir almal. Jy mag nou enige tyd van die dag oefen, wat dit vir mense wat ongereelde ure werk makliker maak. Verruil 30 minute voor die TV vir 30 minute se stap of draf. Oefening doen wonders vir die brein.
Ruim tyd in vir ander aktiwiteite wat vir jou vreugde verskaf, soos stokperdjies, musiek, lees ens. Dit kan ook help om die dag se stres te verlig.
Baie mense wat werk en veral gesondheidspersoneel moet dit vermy om hulle die heeltyd te bekommer dat hulle die virus gaan opdoen. Dit is soos om in 'n skommelstoel te sit – dit gee jou iets om te doen, maar dit neem jou nêrens heen nie.
Hoewel die bedreiging 'n werklikheid is, moet ons nie die menslike liggaam se vermoë om 'n virus te beveg onderskat nie – veral as jy gesond is en geen onderliggende gesondheidsprobleme het nie.
Dit is waarskynlik dat 95% van alle mense wat die virus opdoen slegs geringe of matige simptome sal hê en binne 'n kort tydjie sal herstel. Die situasie sal wel op die een of ander stadium verander. Ons moet deur die vroeë maande sterk staan, aangesien mense mettertyd hulle natuurlike immuniteit (bekend as trop-immuniteit) sal begin opbou.
Wees intussen verstandig, maar moenie ophou leef nie. Fokus op die dinge waaroor jy beheer het. Wees dus meer proaktief: was jou hande, volg die regering se inperkingsmaatreëls en doen alles in jou vermoë om veilig te bly.